Návrh rozhodnutie Rady o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Strednou Afrikou na druhej strane /* KOM/2008/0445 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.7.2008 KOM(2008) 445 v konečnom znení Návrh ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Strednou Afrikou na druhej strane (predložený Komisiou) DÔVODOVÁ SPRÁVA Pripojený návrh predstavuje právny nástroj na podpísanie a predbežné uplatňovanie dočasnej Dohody o hospodárskom partnerstve (ďalej len „DHP“) medzi Európskym spoločenstvom a jeho členskými štátmi na jednej strane a Strednou Afrikou[1] na druhej strane: návrh rozhodnutia Rady o podpísaní a predbežnom uplatňovaní dočasnej DHP. Ako bolo uvedené v oznámení Rade a Európskemu parlamentu z 23. októbra 2007 a vzhľadom na to, že pred koncom roka 2007 nebolo možné uzavrieť úplnú DHP s celým regiónom Strednej Afriky[2], táto dočasná DHP bola prerokovaná s cieľom zabrániť narušeniu obchodu medzi Strednou Afrikou, ktorú v dočasnej DHP zatiaľ tvorí Kamerun, a Európskym spoločenstvom, až do uzavretia úplnej DHP s celým regiónom Strednej Afriky. Po parafovaní tejto dočasnej DHP 17. decembra 2007 bol Kamerun pridaný na zoznam krajín využívajúcich obchodný režim DHP ustanovený v nariadení Rady (ES) č. 1528/2007, ktoré bolo prijaté 20. decembra 2007. V tomto nariadení sa ustanovuje uplatňovanie obchodného režimu DHP s časovým predstihom. Týmto sa zabezpečilo, že v prípade Kamerunu nedošlo k narušeniu obchodu, keď 31. decembra 2007 uplynula platnosť obchodných ustanovení stanovených v prílohe V k dohode z Cotonou a výnimky WTO, ktorá sa na ne vzťahovala. Ako najmenej rozvinuté krajiny (LDC), tak aj všetky ostatné krajiny Strednej Afriky okrem Gabonu a Konžskej republiky využívajú iniciatívu Všetko okrem zbraní (EBA) od 1. januára 2008. Tento režim je celkovo rovnocenný prechodnému obchodnému režimu z Cotonou a preto nenarúša ich obchod s Európskym spoločenstvom. Gabon a Konžská republika podliehajú bežnému režimu VSP od 1. januára 2008, ale dostali príležitosť pripojiť sa k dočasnej DHP. Pre túto možnosť sa doteraz nerozhodli. Dočasná DHP obsahuje ustanovenia o obchode s tovarom, čiže o colných a necolných opatreniach, nástrojoch na ochranu obchodu, colnom režime a uľahčení obchodovania, technických prekážkach obchodu, sanitárnych a fytosanitárnych opatreniach a správe lesov a obchode s lesnými produktmi. Dohoda obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti na jej vykonávanie. V dočasnej DHP sa ustanovuje rámec na rozvojovú spoluprácu na posilnenie kapacity a posilnenie národných hospodárstiev v Strednej Afrike. Takisto sa odvoláva na zámer Komisie a členských štátov prispievať do fondu regionálneho rozvoja. Rokovanie o úplnej DHP so všetkými štátmi Strednej Afriky pokračuje v súlade s rokovacími smernicami pre dohody o hospodárskom partnerstve so štátmi AKT prijatými Radou 12. júna 2002. Dočasná DHP parafovaná Kamerunom by mala byť prístupná pre celý región ako celok. Rozšíri sa o výsledok rokovaní týkajúcich sa úplnej DHP dosiahnutý v roku 2008. Preto sa predpokladá pokračovanie rokovaní na regionálnej úrovni o práve usadiť sa, službách, elektronickom obchode a obchodných pravidlách. Do nadobudnutia jej platnosti sa v dočasnej DHP ustanovuje jej predbežné uplatňovanie. Komisia považuje výsledky rokovaní za uspokojujúce a v súlade s rokovacími smernicami Rady a žiada Radu, aby: - v mene Európskeho spoločenstva schválila podpísanie dočasnej DHP so Strednou Afrikou, - do nadobudnutia platnosti dočasnej DHP schválila jej predbežné uplatňovanie. - Návrh ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Strednou Afrikou na druhej strane RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 a článok 181 v spojení s prvou vetou prvého pododseku jej článku 300 ods. 2, so zreteľom na návrh Komisie[3], keďže: (1) Rada 12. júna 2002 poverila Komisiu začať rokovania o dohodách o hospodárskom partnerstve s krajinami AKT. (2) Tieto rokovania o dočasnej dohode o hospodárskom partnerstve (ďalej len „dočasná DHP“) boli ukončené a dočasná DHP medzi Európskym spoločenstvom a jeho členskými štátmi na jednej strane a Strednou Afrikou na druhej strane (Kamerunom) bola parafovaná 17. decembra 2007. (3) V článku 98 ods. 4 dočasnej DHP medzi Európskym spoločenstvom a jeho členskými štátmi a Strednou Afrikou sa preto ustanovuje jej predbežné uplatňovanie až do jej nadobudnutia platnosti. (4) Dočasná DHP by mala byť podpísaná v mene Spoločenstva a mala by sa predbežne uplatňovať s výhradou jej uzavretia k neskoršiemu dátumu, ROZHODLA TAKTO: Článok 1 Týmto sa v mene Spoločenstva s výhradou rozhodnutia Rady o uzavretí danej dočasnej dohody o hospodárskom partnerstve schvaľuje podpísanie dočasnej Dohody o hospodárskom partnerstve medzi Strednou Afrikou a Európskym spoločenstvom a jeho členskými štátmi. Text dočasnej dohody o hospodárskom partnerstve je pripojený k tomuto rozhodnutiu. Článok 2 Týmto sa predseda Rady poveruje určiť osobu(-y) splnomocnenú(-é) na podpis dočasnej dohody o hospodárskom partnerstve v mene Európskeho spoločenstva s výhradou jej uzavretia. Článok 3 Ako sa stanovuje v článku 98 ods. 4 tejto dočasnej dohody o hospodárskom partnerstve, dočasná dohoda o hospodárskom partnerstve sa predbežne uplatňuje do ukončenia postupov potrebných na jej uzavretie. Komisia uverejní oznámenie s informáciami o dátume začatia predbežného uplatňovania. V Bruseli Za Radu predseda […] LEGISLATÍVNY FINANČNÝ VÝKAZ PRE NÁVRHY, KTORÉ MAJÚ ROZPOČTOVÝ VPLYV LEN NA STRANU PRÍJMOV 1. NÁZOV NÁVRHU: ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Strednou Afrikou na druhej strane. 2. ROZPOČTOVÉ POLOŽKY: Kapitola a článok: 12/20 Suma vyčlenená v rozpočte na príslušný rok: 16 431 900 000 (PNR 2008) 3. FINANČNÝ VPLYV ( Návrh nemá finančný vplyv ( Návrh nemá finančný vplyv na výdavky, ale má finančný vplyv na príjmy, a to s týmto účinkom: 4. OPATRENIA PROTI PODVODOM Na ochranu finančných záujmov Spoločenstiev proti podvodom a iným nezrovnalostiam môže Komisia vykonať kontroly a inšpekcie na mieste v súlade s článkom 26 dočasnej dohody o hospodárskom partnerstve. V prípade potreby Európsky úrad pre boj proti podvodom (OLAF) uskutoční prešetrovania podľa nariadenia Európskeho parlamentu a Rady (ES) č. 1073/1999. Komisia bude pravidelne uskutočňovať kontroly dokumentov a kontroly na mieste. 5. ĎALŠIE POZNÁMKY Prijatím nariadenia Rady 1528/2007 boli odstránené všetky zostávajúce clá na produkty s pôvodom v tých regiónoch alebo štátoch AKT, ktoré ukončili rokovania o dohodách o hospodárskom partnerstve alebo dohodách obsahujúcich obchodné opatrenia, ktoré sú v súlade s požiadavkami WTO. Preto tento návrh nemá žiadny dodatočný finančný vplyv. [1] V tejto etape a na účely súčasnej dočasnej DHP je Stredná Afrika, ktorú tvorí Kamerun, ktorý je jedinou krajinou, ktorá ju doteraz parafovala. [2] Krajiny tohto regiónu sú Kamerun, Stredoafrická republika, Čad, Konžská demokratická republika, Kongo, Rovníková Guinea, Gabon, Svätý Tomáš a Princov ostrov. [3] Ú. v. EÚ C […], […], s. […].